VSM sklep II Kp 46552/2014
Sodna praksa višjih sodišč, 2017-02-02

Simona Skorpik (preds.), Barbara Debevec (poroč.), mag. Aleksander Karakaš

odvzem predmetov - pogoji z odvzem - predmeti ne izbirajo iz kaznivega dejanja, za katerega je obsojeni spoznan za krivega

Pritožba ima prav, ko trdi, da sodišče prve stopnje ne bi smelo odvzeti v izreku izpodbijanega sklepa navedenih predmetov, ker ti ne izvirajo iz kaznivih dejanj, za katere je bil obsojeni s sodbo spoznan za krivega.

Pritožbi zagovornika obsojenega A.P. se ugodi, izpodbijani sklep se razveljavi in se zadeva vrne sodišču prve stopnje v nadaljnji postopek.

1. Zunajobravnavni senat Okrožnega sodišča v Mariboru je s sklepom I Ks 46552/2014 z dne 22. 11. 2016 obsojenemu A.P. po določilih prvega odstavka 73. člena v zvezi s tretjim odstavkom 498. člena Zakona o kazenskem postopku (v nadaljevanju ZKP) odvzel predmete, navedene v izreku izpodbijanega sklepa.

2. Zoper sklep se je pritožil zagovornik obsojenega. V pritožbi trdi, da je sklep nezakonit in predlaga, da Višje sodišče izpodbijani sklep razveljavi.

4. Pritožbeno sodišče po pregledu podatkov spisa, pritožbenih navedb in razlogov izpodbijanega sklepa ugotavlja naslednja za predmetno zadevo procesnopravno relevantna dejstva:

5. Predmeti, navedeni v izreku izpodbijanega sklepa, so bili takrat osumljenemu A.P. zaseženi pri hišni preiskavi v skladu z določbami ZKP (220. člen ZKP) po policistih v predkazenskem postopku, ki je tekel zoper njega zaradi utemeljenega suma, da je bilo storjeno kaznivo dejanje neupravičene proizvodnje in prometa s prepovedanimi drogami, nedovoljenimi snovmi v športu in predhodnimi sestavinami za izdelavo prepovedanih drog po prvem odstavku 186. člena Kazenskega zakonika (v nadaljevanju KZ-1). Začeti kazenski postopek zoper obdolženega za to kaznivo dejanje je bil v nadaljevanju s sklepom preiskovalnega sodnika pravnomočno ustavljen, ker je državni tožilec odstopil od pregona za to kaznivo dejanje. Zoper obdolženega pa se je nadaljeval začeti kazenski postopek zaradi utemeljenega suma storitve kaznivega dejanja nasilja v družini po prvem odstavku 191. člena KZ-1 in kaznivega dejanja lahke telesne poškodbe po prvem odstavku 122. člena KZ-1, ki se je zaključil s pravnomočno obsodilno sodbo Okrožnega sodišča v Mariboru I K 46552/2014 z dne 18. 2. 2016. Po koncu kazenskega postopka je razpravljajoča sodnica podala predlog zunajobravnavnemu senatu, da v skladu z določbo 498. člena ZKP odloči o odvzemu predmetov.

6. Pritožbeno sodišče ugotavlja, da v izreku izpodbijanega sklepa navedene določbe ZKP ne odražajo dejanskega stanja predmetne kazenske zadeve. Glede na uporabljeno pravno podlago, to je določilo prvega odstavka 73. člena (pravilno bi bilo KZ-1)(1) v zvezi s tretjim odstavkom 498. člena ZKP(2) so bili obsojenemu odvzeti predmeti, ki so bili uporabljeni oziroma pridobljeni s kaznivima dejanjema po prvem odstavku 191. člena KZ-1 in po prvem odstavku 122. člena KZ-1, za kateri je bil s pravnomočno sodbo I K 46552/2014 z dne 18. 2. 2016 spoznan za krivega. To pa ne drži. Predmeti izvirajo iz pravnomočno ustavljenega kazenskega postopka zoper obdolženega zaradi kaznivega dejanja, povezanega z neupravičeno proizvodnjo in prometom s prepovedanimi drogami po prvem odstavku 186. člena KZ-1. Pritožba ima prav, ko trdi, da sodišče prve stopnje ne bi smelo odvzeti v izreku izpodbijanega sklepa navedenih predmetov, ker ti ne izvirajo iz kaznivih dejanj, za katere je bil obsojeni s sodbo spoznan za krivega.

7. Pritožbeno sodišče je zato ugodilo pritoži zagovornika obsojenega A.P., razveljavilo sklep sodišča prve stopnje in zadevo vrnilo temu sodišču v novo odločitev (tretji odstavek 402. člena ZKP). V ponovljenem postopku bo moralo sodišče prve stopnje presoditi ali so podani pogoji za postopanje po določbi 498. člena ZKP, torej ali je predmete kot so:  PVC vrečka z zemljo, električna pretvornika, žarnice, ventilator, alu reflektor z žarnico, PVC ventilator, karbonski filter, ogrodje in platneni šotor, sploh mogoče odvzeti.

Op. št. (1)		: Predmeti, ki so bili uporabljeni ali namenjeni za kaznivo dejanje ali so nastali s kaznivim dejanjem, se smejo vzeti, če so storilčeva last.

Op. št. (2)		: Sklep o odvzemu predmetov iz prvega odstavka tega člena ( ta določa, da se predmeti, ki se po kazenskem zakonu smejo ali morajo vzeti, se vzamejo tudi tedaj, kadar se kazenski postopek ne konča s sodbo, s katero se obdolženec spozna za krivega, če je nevarno, da bi bili uporabljeni za kaznivo dejanje ali če to zahtevajo koristi splošne varnosti ali razlogi morale) izda sodišče tudi, če v sodbi, s katero je bil obdolženec spoznan za krivega, manjka taka odločba.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.